ORDE do 19 de maio de 1998 pola que se establecen axudas para viaxes colectivas de interese agrario.
CONSELLERÍA DE AGRICULTURA, GANDERÍA E POLÍTICA AGROALIMENTARIA — III. OUTRAS DISPOSICIÓNS — 01/06/1998

A realización de viaxes de interese agrario contribúe á innovación empresarial e tecnolóxica e ó coñecemento de técnicas, equipos, instalacións, métodos de traballo
e novas experiencias prácticas, que poden ser aplicables na Comunidade Autónoma de Galicia co fin de mellora-la rendibilidade das explotacións agropecuarias e das industrias agroalimentarias galegas. Polo tanto, esta consellería considera necesario apoia-la realización deste tipo de viaxes, por proposta do sector, e sempre que cumpran as expectativas sinaladas anteriormente.
En consecuencia, de acordo co disposto no artigo 30.I.1 e 3, do Estatuto de autonomía de Galicia, e no uso das facultades que me confire a Lei 1/1983, do 23 de febreiro, reguladora da Xunta e do seu presidente,
DISPOÑO:
Artigo 1º
Co fin de fomenta-las viaxes e visitas técnicas colectivas de interese agrario, establécese unha liña de axudas regulada pola presente orde.
Artigo 2º
1. Poderán solicitar estas axudas:
-Organizacións profesionais e asociacións relacionadas co sector agropecuario, legalmente constituídas.
-Asociacións empresariais e outras entidades relacionadas co sector agroalimentario, legalmente constituídas.
-Agrupacións de agricultores creadas con este fin.
2. Para efectos de solicitude e pagamento, a organización, asociación ou grupo de agricultores interesados deberá designar unha comisión organizadora da viaxe. Esta comisión terá tres membros como mínimo, actuando un deles como presidente e outro como tesoureiro.
Artigo 3º
1. Entre os gastos que ocasiona a viaxe poderán subvencionarse os de desprazamento e os de aloxamento e manutención.
2. A subvención poderá chegar:
-Ata o 60%, no caso dos gastos de desprazamento.
-Ata o 40%, no caso dos gastos de aloxamento e manutención.
3. Esta consellería, se o considera oportuno, poderá establecer uns importes máximos auxiliables por persoa e día de viaxe, para os capítulos de gastos citados anteriormente.
4. En calquera caso, a subvención total nunca superará as 70.000 ptas. por persoa que efectivamente realice a viaxe.
Artigo 4º
1. As solicitudes presentaranse segundo modelo E anexo, debidamente cuberto e asinado polo presidente da comisión organizadora. Ademais, deberá xuntarse a seguinte documentación:
-Breve memoria, que conteña os obxectivos xerais da viaxe.
-Datas e programa da viaxe, incluíndo a relación de visitas e contactos técnicos que se van realizar, cunha sucinta descrición e xustificación do seu interese.
-Composición da comisión organizadora.
-Relación de agricultores e outras persoas relacionadas co sector agroalimentario que estea previsto que participen na viaxe.
-Orzamento da viaxe desagregado por capítulos, e o seu financiamento.
-Xustificante bancario de apertura dunha conta específica a nome da comisión organizadora, para efectua-lo pagamento da subvención.
2. As solicitudes dirixiranse ó conselleiro de Agricultura, Gandería e Política Agroalimentaria, e presentaranse no rexistro xeral desta consellería, nas súas delegacións provinciais, nas axencias de extensión agraria ou nos lugares e forma indicados no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. As solicitudes presentaranse cun mínimo de 15 días naturais de antelación á viaxe. En todo caso, non se admitirán solicitudes con data posterior ó 30 de xuño.
4. Non se subvencionarán viaxes que se realicen con posterioridade ó 31 de outubro do presente ano.
Artigo 5º
1. A Consellería de Agricultura, Gandería e Política Agroalimentaria, unha vez rematado o prazo de presentación de solicitudes, comunicaralles ós beneficiarios a concesión da axuda e o seu importe previsto, en función das solicitudes presentadas e da dotación orzamentaria existente para esta liña de axudas. De todas formas o pagamento queda supeditado á súa correcta xustificación.
2. Para a aprobación das solicitudes de axuda consideraranse preferentes:
-As viaxes promovidas por organizacións profesionais, asociacións empresariais e outras entidades relacionadas co medio agrario, que estean legalmente constituídas, en relación cos grupos de agricultores creados con este fin.
-As viaxes promovidas por organizacións profesionais, asociacións empresariais e outras entidades, que veñan realizando actividades formativas de interese agrario.
-As viaxes promovidas por organizacións profesionais, asociacións empresariais e outras entidades galegas, en réxime de correspondencia con organizacións semellantes doutras rexións españolas, da Unión Europea, ou incluso de terceiros países.
3. En relación cos criterios de preferencia e como complemento ó citado no punto anterior teranse en conta tamén:
-O interese das visitas e contactos técnicos programados.
-O número de participantes na viaxe.
Artigo 6º
As axudas establecidas na presente orde imputaranse á aplicación orzamentaria 09.04.611A.481.0 Axudas a estudios e traballos sobre temas agrarios, dos orzamentos
xerais da Comunidade Autónoma de Galicia para 1998, por un importe máximo de cinco millóns novecentas mil pesetas (5.900.000 ptas).
Artigo 7º
1. Previamente ó pagamento das axudas, os solicitantes deben presentar:
-Informe da viaxe efectuada, sinalando aquelas incidencias e aspectos técnicos máis interesantes. Debe asinalo o presidente da comisión organizadora.
-Relación definitiva de tódolos participantes na viaxe, cos seus correspondentes datos persoais.
-Relación de facturas e recibos orixinais ou as súas copias compulsadas. Nas facturas e recibos deberán consta-las datas da viaxe, cántas persoas a realizaron, os lugares visitados e o medio de transporte utilizado.
2. Os gastos da viaxe presentaranse agrupados en capítulos: desprazamento, e aloxamento e manutención. Nunha mesma factura poden incluírse gastos correspondentes a estes capítulos, sempre que aparezan perfectamente desagregados.
3. A documentación e xustificantes, tal e como se requiren neste artigo, deben presentarse nun prazo máximo de 15 días naturais a partir da data de finalización da viaxe. O non cumprimento deste prazo suporá a perda da subvención aprobada.
Artigo 8º
1. O importe definitivo da axuda determinarase en función da documentación citada no artigo anterior, fundamentalmente mediante as facturas e recibos orixinais ou as súas copias compulsadas, e respectando en todo caso a dotación orzamentaria existente.
2. No caso de que os gastos totais xustificados sexan inferiores ós orzados, practicarase a reducción proporcional correspondente.
3. A concesión e/ou percepción desta axuda polos beneficiarios é incompatible con calquera outra concedida pola Administración autonómica para a mesma finalidade.
Disposición transitoria
Pódese solicitar esta axuda para todas aquelas viaxes realizadas durante este ano antes da publicación desta orde, e serán subvencionables sempre que cumpran as condicións esixidas e haxa dotación orzamentaria suficiente.
Disposicións derradeiras
Primeira.-Facúltase o director xeral de Industrias e Alimentación da Consellería de Agricultura, Gandería e Política Agroalimentaria para dicta-las normas necesarias para a correcta aplicación da presente orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 19 de maio de 1998.
Cástor Gago Álvarez
Conselleiro de Agricultura, Gandería
e Política Agroalimentaria
5000